title: "Raantem (S\u00f6l)"
text: "\n\nRaantem es sawat \u00fcs fr\u0113mer fuar di \u00fc\u0111er Uast-T\u0113rper fan di Gimiindi S\u00f6l, aurdat et \u00f6n't s\u00fc\u0111ern Hualevail\u00f6n liit, wat jerer \"H\u00f6rnem\" n\u0113mt waar.\nMan en ken't uk sa biluki, dat di Dik fan Raantem-Beken di Interesen t\u00f6hop bringt.\n\u00d6n't Jaar 2008 es di ual Gimiindi Raantem \u0101pfeelen, aurdat di wat \u00fc\u0111ers maakit heer \u00fcs wat di Iinuuner sair hee.\n\nNaam\nHat uur hol sair, dat Raantem sin Naam fan di Gothair Ran heer. Hat jeft man jit en iinfacher Versioon, en des kumt diarfan, dat Raantem bi di Kant (D\u00fctsk Rand of jerer uk Rant) liit. Sa k\u00fcr \"Rant\" me \"um\" fuar Plaats t\u00f6h\u00f6pkemen wiis.\n\nHistoorii\n\nJerst \u0100pteekningen\nNai bi Raantem skel, sa fuul \u00fcs em fan Skreftsteken fan't 18. Jaarh\u00f6nert weet, en \u00d6\u00f6rtwal wesen wiis, ek olter fuul \u00fc\u0111ers \u00fcs Tinem-Borig. \nDes skel man al t\u00f6 des Tir \u00f6ner di D\u00fcnemer lair haa, en mesken es di deling al lung \u00f6n di Nuur\u0111see forsw\u00fcnen.\n\n\u00dcp Kaarten waar Raantem dit jerst Mool \u00f6n 1142 iinteeknit, dit wiar en Seekaart. Des Kaart liit deling \u00f6n Kopenhaawen. \n\u00d6n des Kaart es di \"Weestersee-S\u0113rk\" \u00fcs en Seeteeken formorken. Di Raantem S\u0113rk wiar \"St. Peter\" n\u0113mt.\nDit es wichtig, aurdat bluat Haupts\u0113rken achter Petrus jit maast. Raantem k\u00fcr diaraur t\u00f6 des Tir (Ombi 1100 a. Kr.) rocht wichtig fuar't Ail\u00f6n wesen wiis.\nDes Taacht es man narigen f\u00f6rter bilair.\n\n\u00d6n't Merelaaler heer Raantem waarskiinelk gur M\u0113rskl\u00f6n fuar di Buererii. Dit ken gur wiis, aurdat S\u00f6l hent\u00f6 Weesten aartig wat f\u00f6rter giar (Hok Kilomeeters).\n\nRaantem es aaftinoch fan Storemfl\u00f6\u00f6ren (Senerk 1436 en 1652) sa fiir kaput gingen, dat et f\u00f6rter uastern we\u0111er \u0101pbecht uur skul. Diaraur jeft et fan di Tir fuar't 17. Jaarh\u00f6nert sa gur \u00fcs niin Popiiren aur des T\u0113rp.\n\nJit jens uasterfuar\nDi Storemfl\u00f6\u00f6ren hee dat M\u0113rskl\u00f6n wechreten, en di Wanerd\u00fcnemer k\u0101m langsen naier. Sa giar et me di Buererii \u00f6n Raantem forbi, en dat T\u0113rp uur mal arem. \nOmbi 1700 wiar diar jit 40 H\u00fcsen, en diarfan uur bit hent\u00f6 1903 f\u00fcf. Raantem es muartirs hent\u00f6 Uasten forset uuren.\n\nStr\u00f6n'roowerii\nBit hent\u00f6't 18. Jaarh\u00f6nert wiar \u00f6n Raantem di miist Str\u00f6n'roowers. Di Lir nemen wech, wat fan di Skepen t\u00f6 haali wiar, diar \u00fcp Str\u00f6n laapen wiar, aurdat di \u00fc\u0111ers ek inoch hee, diarfan t\u00f6 lewi.\n\nMiliteer \u00f6n Raantem\n\nFan 1936 \u00f6n uur diar Kaserenen becht, wat fuar en Weeterflugplaats taacht wiar.\nFuar di Weeterfliigers uur binai 600ha me en Dik fan di Heef ofsl\u00fcten, dat Raantem-Beken.\n\nDi Weeterflugplaats hee uk en Haawen, wat muar san Br\u00fcch wiar, hur Skepen fastmaaki k\u00fcr.\nFan des Br\u00fcch es 1977 di Raantemer Haawen becht uuren, wat fan Eeb en Fl\u00f6\u00f6r ofhingit en fan priwaat Buaten n\u00fctit uur.\n\nAchter 1945\n\u00d6n Raantem es dat Gisjeft me di Baarilir achter di jerst Warelkrich bigent.\nAchter di taust Warelkrich sen masi Lir fan Uasten (Schlesien, Polen, esf.) iin \u00f6n di Kasernen iintain, en diarfan fing Raantem muar Iinuuners. 1947 / 48 uur et en salevstaanend Gimiindi.\nSent di 1. Januwaari fan 2009 jert Raantem me t\u00f6 di Gimiindi S\u00f6l\n\nDeling\nRaantem es en S\u00f6n- en D\u00fcnemt\u0113rp, aurdat et \u00f6n di s\u00fc\u0111erk S\u00f6nhuk fan S\u00f6l liit. Fan Raantem es't ek fiir t\u00f6 Str\u00f6n'. Hent\u00f6 Uasten es jit en betken M\u0113rskl\u00f6n, di Raantem-Ingi, wat hent\u00f6 di Heef weegit.\n\nRaantem heer uk wat S\u00f6nheef, wat s\u00fcderfuar fan't T\u0113rp. Des Huk uur \"Seehundseck\" n\u0113mt en es en Str\u00f6n, hur senerk S\u00f6lringer hengung. Di miist diarfan maakit et ek olterfuul \u00fct, \u00fcp't Weeter t\u00f6 teef.\n\nForwiisen / Futnooten\nRaantem-Beken\nForiining Jordsand\n\u00dc\u0111er T\u0113rper \u00fcp S\u00f6l\n\nS\u00f6l'"